TRAKŲ RAJONO SAVIVALDYBĖS KONTROLĖS IR AUDITO TARNYBA

IŠANKSTINIO TYRIMO ATASKAITA

VIETINĖS RINKLIAVOS SURINKIMAS UŽ NAUDOJIMĄSI TRAKŲ RAJONO SAVIVALDYBĖS TERITORIJOS VIEŠĄJA INFRASTRUKTŪRA

2017 m. gruodžio 28 d. Nr. AA-5

Trakai

Auditas atliktas, vykdant 2017 m. lapkričio 20 d. pavedimą Nr. AP-3.

Auditą atliko:

Savivaldybės kontrolierė Danutė Juškevičienė

Vyriausioji specialistė Nijolė Kmieliauskienė

Auditas pradėtas 2017 m. lapkričio 21 d. Auditas baigtas 2017 m. gruodžio 28 d.

Audito ataskaita skelbiama internete adresu www.trakai.lt Kontrolės ir audito tarnybos puslapyje.

**T U R I N Y S**

IŠANKSTINIO TYRIMO APIMTIS IR METODAI.................................................................. 3

IŠANKSTINIO TYRIMO REZULTATAI..................................................................................... 4

PRIEŽASTYS, DĖL KURIŲ SIŪLOMA BAIGTI AUDITĄ IŠANKST1NIU TYRIMU ..7

IŠANKSTINIO TYRIMO APIMTIS IR METODAI

Audituojamas subjektas - Trakų rajono savivaldybės administracija (toliau tekste – administracija), identifikavimo kodas 181626536, adresas – Vytauto 33, Trakai.

Audito objektas - vietinės rinkliavos už naudojimąsi Trakų rajono savivaldybės teritorijos viešąja infrastruktūra surinkimas.

Veiklos audito tikslas – įvertinti 2016-2017 metų vietinės rinkliavos surinkimą už naudojimąsi Trakų rajono savivaldybės teritorijos viešąja infrastruktūra.

Išankstinio tyrimo metu taikyti duomenų rinkimo ir vertinimo metodai bei naudoti informacijos šaltiniai:

|  |  |  |
| --- | --- | --- |
| Eil.  Nr. | Metodas | Tikslai |
| 1. | Dokumentų peržiūra.  Teisės aktų, reglamentuojančių vietinės rinkliavos už naudojimąsi Trakų rajono savivaldybės teritorijos viešąja infrastruktūra surinkimą, peržiūra. | Susipažinti su teisės aktais, reglamentuojančiais vietinę rinkliavą už naudojimąsi Trakų rajono savivaldybės teritorijos viešąja infrastruktūra. |
| 2. | Pokalbiai su Trakų rajono savivaldybės Ekonominės analizės, finansų ir biudžeto skyriaus darbuotoja, atsakinga už vietinės rinkliavos apskaitą ir deklaracijų priėmimą. | Išsiaiškinti vietinės rinkliavos administravimo problemas. |
| 3. | Pokalbiai ir susirašinėjimas su nakvynės paslaugų teikėjais, fiziniais ir juridiniams asmenimis | Išsiaiškinti, ar 2017 metais buvo nakvynės paslaugų teikėjų, kurie suteikė nakvynės paslaugų, bet jų nedeklaravo. |

Išankstinis tyrimas atliktas pagal Valstybinio audito reikalavimus ir tarptautinius aukščiausiųjų audito institucijų standartus.

**IŠANKSTINIO TYRIMO REZULTATAI**

Lietuvos Respublikos vietos savivaldos įstatyme vietinių rinkliavų nustatymas priskirtas savarankiškoms savivaldybių funkcijoms[[1]](#footnote-1).

Trakų rajono savivaldybės taryba 2016 m. birželio 2 d. sprendimu Nr. S1-138 ,,Dėl vietinės rinkliavos už naudojimąsi Trakų rajono savivaldybės teritorijos viešąja infrastruktūra“ patvirtino Vietinės rinkliavos už naudojimąsi Trakų rajono savivaldybės teritorijos viešąja infrastruktūra nuostatus. Tarybos sprendimas įsigaliojo nuo 2017 m. sausio 1 d. ir vietinė rinkliava už naudojimąsi Trakų rajono savivaldybės teritorijos viešąja infrastruktūra (toliau – Rinkliava) pradėta rinkti visame Trakų rajone. Iki 2016 metų gruodžio 31 d. ši Rinkliava buvo renkama tik iš Trakų mieste teikiamų nakvynės paslaugų teikėjų.

Lietuvos Respublikos rinkliavų įstatymo 3 straipsnyje numatyta, kad <...> vietinė rinkliava yra savivaldybės tarybos sprendimu nustatyta privaloma įmoka, galiojanti tos savivaldybės teritorijoje <...>. Rinkliavų įstatymo 12 straipsnyje numatyta, kad <...> Savivaldybės taryba savo sprendimu tvirtina vietinės rinkliavos nuostatus, kuriuose nustato:

1) vietinės rinkliavos dydį;

2) vietinės rinkliavos mokėjimo tvarką;

3) vietinės rinkliavos lengvatas;

4) vietinės rinkliavos grąžinimo atvejus;

5) delspinigių dydį, jų apskaičiavimo, mokėjimo tvarką ir atleidimo nuo delspinigių atvejus <...>.

Išankstinis tyrimas atliekamas vadovaujantis Trakų rajono savivaldybės tarybos 2016 m. birželio 2 d. sprendimo Nr. S1-138 3 punktu ir Trakų rajono kontrolės ir audito tarnybos 2017 metų veiklos planu.

Apie pradedamą rinkti naują Rinkliavą Trakų rajono savivaldybės administracija informavo nakvynės paslaugų teikėjus:

- rajoninėje spaudoje (laikraštyje ,,Trakų žemė“ 2017 m. vasario 3 d. Nr.5(951));

- savivaldybės interneto svetainėje (2017 m. vasario 1 d);

-susitikime su apgyvendinimo paslaugų teikėjais ir Valstybinės mokesčių inspekcijos atstovais, vykusiame 2017 m.

Trakų rajono savivaldybės interneto svetainėje <http://www.trakai.lt/index.php?526551888>, nuorodoje: Mokesčiai ir rinkliavos → Vietinė rinkliava → yra skelbiami vietinės rinkliavos už naudojimąsi Trakų rajono savivaldybės viešąja infrastruktūra nuostatai, deklaracijos forma, jos užpildymo ir pateikimo tvarka.

Vietinę rinkliavą administruoja ir apskaitą vykdo Trakų rajono savivaldybės administracija vietinės rinkliavos už naudojimąsi Trakų rajono savivaldybės viešąja infrastruktūra nuostatuose

nustatyta tvarka. Ekonominės analizės, finansų ir biudžeto skyriaus vyr. specialistės pareigybės aprašyme nurodoma, kad ji tvarko ir vykdo Vietinės rinkliavos už naudojimąsi Trakų rajono savivaldybės teritorijos viešąja infrastruktūra apskaitą, priima deklaracijas iš Vietinės rinkliavos už naudojimąsi Trakų rajono savivaldybės teritorijos viešąja infrastruktūra mokėtojų, siunčia jiems raginimus bei skolų suderinimo aktus.

Nors informacija apie Trakų rajono teritorijoje pradedamą rinkti Rinkliavą buvo skelbiama viešai, bet išanalizavus ekonominės analizės, finansų ir biudžeto skyriaus pateiktus duomenis, nustatyta, kad vietinės rinkliavos priskaičiavimas per tris ketvirčius 2017 metais padidėjo nežymiai :

Vietinės rinkliavos priskaičiavimas už 3 ketvirčius (**tūkst. eurų**):

|  |  |  |
| --- | --- | --- |
| **2016 m.** | **2017 m.** | padidėjimas |
| 16,63 | 20,78 | + 4,15 |

Per 2017 metų devynis mėnesius 23 nauji Rinkliavos mokėtojai pateikė deklaracijas apie šio mokesčio rinkimą už teikiamas nakvynės paslaugas:

**Rinkliavos mokėtojų skaičius**

|  |  |  |
| --- | --- | --- |
| **2016m.** | **2017 m.** | **padidėjimas** |
| **24** | **47** | **+23** |

Išankstinio tyrimo metu nustatėme, kad kiekvienas apgyvendinimo paslaugų teikėjas, prieš pradėdamas savo veiklą, privalo pateikti Valstybiniam turizmo departamentui nustatytos formos pranešimą apie apgyvendinimo paslaugų teikimą.[[2]](#footnote-2) Duomenys apie apgyvendinimo paslaugų teikėjus skelbiami Valstybinio turizmo departamento interneto svetainėje[[3]](#footnote-3). Visas apgyvendinimo paslaugų rūšis gali teikti fiziniai ir juridiniai asmenys.

Valstybinio turizmo departamento interneto svetainėje skelbiama informacija, kad teikiamos apgyvendinimo paslaugos – privalomai klasifikuojamos (viešbutis, motelis, kempingas, svečių namai) arba registruojamos Turizmo departamento interneto svetainėje (apartamentų kompleksas, poilsio namai, kaimo turizmas, nakvynės namai, nakvynė ir pusryčiai, turistinė stovyklavietė).

2017-11-17 dienos būklei Valstybinio turizmo departamento prie ūkio ministerijos interneto svetainėje <http://www.tourism.lt/> buvo skelbiami duomenys apie 84 Trakų rajono apgyvendinimo paslaugų teikėjus**.**

Informacija apie apgyvendinimo paslaugų teikėjus, užsiregistravusius Valstybinio turizmo departamente, pateikiama lentelėje:

**Trakų rajono savivaldybės apgyvendinimo paslaugų teikėjai (2017-11-17)**

|  |  |  |  |
| --- | --- | --- | --- |
| **Apgyvendinimo paslaugų rūšis** | **Nakvynės teikėjų skaičius** | **Iš jų teikia deklaracijas** | **Nedeklaruoja**  **nakvynės paslaugų** |
| Apartamentai | 4 | 3 | 1 (Trakų mieste) |
| Kaimo turizmo paslauga | 62 | 18 | 44 |
| Nakvynės ir pusryčių paslauga | 6 | 1 | 5 |
| Turistinės stovyklos paslauga | 5 | 1 | 4 |
| Viešbučiai | 7 | 6 | 1 (Viešbutis rajono teritorijoje) |
| **Iš viso** | **84** | **29** | **55** |

Išanalizavus surinktus duomenis, kurie pateikti lentelėje, nustatėme, kad 2017 metais net 55 apgyvendinimo paslaugų teikėjai nepateikė savivaldybės administracijai deklaracijų apie suteiktas nakvynės paslaugas ir surinktą Rinkliavą.

Todėl išankstinio tyrimo metu paruošėme raštus, kuriuose buvo pateikta informacija apie atliekamą auditą ir apie nuo 2017 m. sausio 1 d. Trakų rajono savivaldybės tarybos sprendimu Nr.S1-138 patvirtintą vietinę rinkliavą, kuri renkama už naudojimąsi Trakų rajono savivaldybės teritorijos viešąja infrastruktūra iš visų savivaldybės teritorijoje esančių apgyvendinimo paslaugų teikėjų. Taip pat buvo prašoma pateikti duomenis, kiek nakvynės paslaugų teikėjas per 2017 metų devynis mėnesius suteikė nakvynės paslaugų ir kokia yra mokėtina vietinės rinkliavos suma. Raštai buvo išsiųsti elektroniniu paštu Trakų rajono savivaldybėje esantiems nakvynės paslaugų teikėjams. Duomenys apie apgyvendinimo paslaugų teikėjus buvo imami iš Valstybinio turizmo departamento prie ūkio ministerijos interneto svetainėje skelbiamo sąrašo (40 laiškų) ir Trakų TIC interneto puslapyje skelbiamo sąrašo (9 laiškai).

Atsakymus apgyvendinimo paslaugų teikėjai pateikė raštu ir telefonu. Išanalizavus pateiktus atsakymus, nustatėme, kad dauguma nakvynės paslaugų teikėjų nežinojo, kad nuo 2017 m. sausio 1 dienos privalo skaičiuoti 0,60 euro privalomą įmoką už asmeniui suteiktą vieną nakvynę, ją deklaruoti ir pervesti į nurodytą Trakų rajono savivaldybės administracijos banko sąskaitą.

**PRIEŽASTYS, DĖL KURIŲ SIŪLOMA BAIGTI AUDITĄ IŠANKSTINIU TYRIMU**

Įvertinus surinktus duomenis, siūlome pagrindinio tyrimo neatlikti, nes apibendrinus gautus apgyvendinimo paslaugų teikėjų atsakymus raštu ir žodžiu paaiškėjo, kad apie renkamą vietinės Rinkliavos mokestį visoje Trakų rajono teritorijoje žinojo tik 2 iš atsakiusiųjų į paklausimą nakvynės paslaugų teikėjų, o kiti apie jį informacijos neturėjo. Gavę Kontrolės Tarnybos siųstus laiškus, paslaugų teikėjai pradėjo teikti deklaracijas apie suteiktą nakvynę už 2017 m. tris ketvirčius, o už ketvirtą ketvirtį pateiks 2018 metais sausio mėnesį, todėl vietinės rinkliavos surinkimo auditą užbaigsime surašydami išankstinio tyrimo ataskaitą, o vietinės rinkliavos surinkimą už 2017 metus patikrinsime 2018 metais.

Rekomenduojame savivaldybės administracijai pakartotinai raštu informuoti visus Trakų rajono savivaldybės apgyvendinimo paslaugų teikėjus apie Savivaldybės Tarybos priimtą sprendimą dėl šios Rinkliavos ir priminti, kokiais terminais turi būti teikiamos deklaracijos ir pervedama surinkta vietinė rinkliava.

Savivaldybės kontrolierė Danutė Juškevičienė

Vyriausioji specialistė Nijolė Kmieliauskienė

1. Vietos savivaldos įstatymo 6 straipsnio 1 dalies 2 punktas [↑](#footnote-ref-1)
2. LR turizmo įstatymas, 12 straipsnio 1 dalis; [↑](#footnote-ref-2)
3. LR turizmo įstatymas, 12 straipsnio, 8 dalis. [↑](#footnote-ref-3)